**doamne, de ce nu mai am timp...**

*Teodor Dume*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

acolo unde am vrut să ajung

şi nu am ajuns

cineva cotrobăie

sub albastrul decupat

se vede Dumnezeu aplecat peste o carte

zadarnic mă prăbuşesc pe genunchi

şi-l rog

să-mi spună

de ce nu mai am timp

dâra de nisip din trupul meu

atinge pământul

nu-i bai

printre măruntaiele lui

cerul deschide o rugă

pentru ziua

în care

centrul universului

va trece prin mine